Branný pretek mladých hasičov o pohár starostu obce Lužianky
Starosta obce Lužianky spolu s DHZ Lužianky a OÚ Lužianky Vás pozývajú na 12. ročník súťaže o Pohár starostu obce Lužianky v brannom preteku družstiev mladých hasičov. Súťaž sa uskutoční dňa 27.06.2026 o 9.00 (od 8.30 prezentácia) v areáli ZŠ Lužianky. Záštitu nad súťažou prebral starosta obce Lužianky p. Jozef Bojda.
Súťaže sa môžu zúčastniť všetky deti, ktoré navštevujú ZŠ, pričom v deň súťaže nesmú presiahnuť vek 16 rokov. Vek súťažiacich bude kontrolovaný námatkovo podľa kartičky poistenca, ktorú musia predložiť na vyzvanie pred začiatkom súťaže. Bude sa súťažiť v kategóriách chlapci a dievčatá a budú rozdelení podľa veku 0-6 (PRÍPRAVKA, táto kategória sa už nebude rozdeľovať na chlapcov a dievčatá), 5-11 mladší (súčet veku max. 44) a 12-15,99 rokov starší (súčet veku max. 60). V prípade zmiešaného družstva budú brané ako chlapčenské. Súťažiť budú 4-členné družstvá. Jednotlivé disciplíny vykonávajú spoločne ako tím. Budú dva pokusy, zaráta sa lepší čas. V prípade rovnosti časov rozhoduje druhý dosiahnutý čas. Na každom stanovisku bude rozhodca, ktorý bude dozerať na správne vykonanie disciplíny. Zapíše počet trestných bodov, ak nejaké udelí a následne ich nahlási zapisovateľom pri rozhodcovskom stolíku. Za každý trestný bod sa pripočíta 5 trestných sekúnd. Na stanovisku č. 4 s uzlami sa za každý nesprávne uviazaný uzol pripočíta 15 trestných sekúnd. Na každom stanovisku sa súťažiaci môžu zdržať max. 1 minútu, po tomto čase pokračujú na ďalšie stanovisko a pripočíta sa 60 trestných sekúnd za nesplnenie stanoviska. Všetky stanoviská absolvujú spoločne, aj sa presúvajú spoločne! Okrem posledného stanoviska, kde po absolvovaní môžu bežať do cieľa. Dĺžka trate je cca 500 m. Pretekári musia mať prekryté ramená a kolená a uviazané šnúrky na obuvi. Prvé budú štartovať deti z prípravky, pre ktoré bude upravený okruh. Zakazuje sa bežať s družstvom, verbálne ich napomínať na chyby, akokoľvek im pomáhať a pohybovať sa so súťažiacimi po dráhe alebo ju akokoľvek blokovať. Povolené je bežať iba jednému vedúcemu/trénerovi v kategórii prípravka a mladší chlapci/dievčatá. V kategórii starší chlapci/dievčatá už s nimi nebeží nikto. Povzbudzovať ich z diaľky je povolené.





PRÍPRAVKA. Štartér štartuje systémom: pripraviť sa – pozor - a zapíska na píšťalke. Na zapískanie družstvo vyštartuje na trať.
Stanovisko č. 1: Skladá sa: obrázok hasičského, policajného, sanitného vozidla a červeného slúchadla, obrázok telefónneho čísla 150, 155, 158, 112          
Súťažiaci na stanovisku priradia obrázok s telefónnym číslom k správnemu obrázku auta a slúchadla.
Hasičské auto - 150, Sanitné auto - 155, Policajné auto - 158, Červené slúchadlo - 112. Spoločne odchádzajú na ďalšie stanovisko!
Za každé chybné pridelenie obrázku je 5 trestných sekúnd.
Stanovisko č. 2: Skladá sa: skrátené nosidlá, figurína (plyšový medveď PIPO)
Súťažiaci na stanovisku zoberú nosidlá s figurínou a prenesú ju z bodu A do bodu B približne 10 metrov. PIPO nesmie počas transportu padnúť z nosidiel. Súťažiaci ho nesmú pridŕžať, ani na nosidlách upravovať. Iba v prípade že spadne na zem ho zodvihnú a uložia na nosidlá.
Za každé upravovanie alebo spadnutie PIPA počas transportu je 5 trestných sekúnd.
Stanovisko č. 3: Skladá sa zo 4 úloh, každý súťažiaci splní jednu úlohu. 	      
1. úloha: preniesť malý hasiaci prístroj z jednej podložky na druhú cca 2 m             2. úloha: spojiť dva konce hadice C 						     	      3. úloha: spojiť hadicu C s prúdnicou C					        	      4. úloha: spojiť hadicu C s rozdeľovačom. 
Ak sa polospojky nepodarí spojiť alebo ich spoja na jeden zub, či spadne hasiaci prístroj a neopravia si to, za všetko sa udeľuje 5 trestných sekúnd.
Stanovisko č. 4: Skladá sa: prekážka vysoká 80cm nad zemou
Všetci súťažiaci ju musia po jednom podliezť, ak ju niektorý pretekár zhodí, pripíše sa družstvu 10 trestných sekúnd. Po tomto už ostatní prekážku neprekonávajú! Ale utekajú do cieľa. Za zámerné zhodenie prekážky družstvo obdrží 30 trestných sekúnd.
Po prekonaní poslednej úlohy môžu samostatne utekať do cieľa. Meria sa dobehnutie posledného pretekára z družstva. Vyhodnotenie prípravky bude prebiehať počas prvého kola starších detí, hneď po spracovaní výsledkov, aby nemuseli čakať do konca súťaže.
Starší a mladší, chlapci a dievčatá budú pretekať v týchto disciplínach:
Štartér štartuje systémom: pripraviť sa – pozor - a zapíska na píšťalke. Na zapískanie družstvo vyštartuje na trať.
Stanovisko č. 1: Skladá sa: obrázok hasičského, policajného, sanitného vozidla a červeného slúchadla, obrázok telefónneho čísla 150, 155, 158, 112          
Súťažiaci na stanovisku priradia obrázok s telefónnym číslom k správnemu obrázku auta a slúchadla.
Hasičské auto - 150, Sanitné auto - 155, Policajné auto - 158, Červené slúchadlo - 112. Spoločne odchádzajú na ďalšie stanovisko!
Stanovisko č. 2: Skladá sa: 4ks gumový granát, označená plocha 2x1 meter 
Súťažiaci si po dobehnutí na stanovisko zoberú gumový granát a po jednom budú hádzať na cieľ do vyznačenej plochy 2x1 meter vzdialenej 4 metre od miesta hodu. Po hodení sa počíta prvý kontakt so zemou, musí trafiť cieľ. Druhý kontakt alebo dokotúlanie sa granátu na cieľ je neplatný pokus. Ak trafí vyznačenú plochu a granát neostane na ploche sa počíta ako úspešný pokus. Po dohádzaní posledného súťažiaceho spoločne pokračujú na ďalšie stanovisko.
Stanovisko č. 3: Skladá sa: zo 4 samostatných dráh ktoré sa absolvujú súčasne.
1. dráha: maketa stroja, kôš, savica, lanko so skobou.
2. dráha: rozdeľovač, 2x hadica B, prúdnica B.
3. dráha: rozdeľovač, 1x hadica B, redukcia B-C, prúdnica C
4. dráha: 2x hadica C, prúdnica C, podložka 30x30.
Na stanovisku si ľubovoľne vyberie každý súťažiaci jednu dráhu.
1. Na prvej dráhe zapojí súťažiaci savicu na maketu stroja na druhú stranu nasadí kôš, karabínu napojí na kôš. Po ukončení zodvihne ruku.
2. Na druhej dráhe súťažiaci spojí dve hadice B, jednu stranu napojí do rozdeľovača, na druhý koniec napojí prúdnicu B. Hadice sa nerozťahujú iba spájajú! Po ukončení zodvihne ruku.
3. Na tretej dráhe súťažiaci zapojí hadicu B na rozdeľovač, na druhú stranu napojí redukciu B-C na ktorú napojí prúdnicu C. Hadice sa nerozťahujú iba spájajú! Po ukončení zodvihne ruku.
4. Na štvrtej dráhe súťažiaci spojí hadice C, na koniec hadíc napojí prúdnicu C ktorú prenesie a položí na podložku 30x30. Prúdnica nesmie prečnievať! Po ukončení zodvihne ruku. Spoločne odchádzajú na ďalšie stanovisko!
Stanovisko č. 4: Skladá sa: 4x lano na uzly, stojan na viazanie uzlov
Súťažiaci si po dobehnutí ľubovoľne vyberú jeden uzol a uviažu ho. Uzly budú: úväz na prúdnici, tesársky uzol, plochá spojka, lodná slučka. Spoločne odchádzajú na ďalšie stanovisko!
Stanovisko č. 5: Skladá sa: 2x džberka, 2x sklopné terče
Súťažiaci na stanovisku vytvoria dvojice. Roztiahnu hadice D a pripoja ich na džberku. Ten, ktorý strieka zapojí prúdnicu, ten ktorý pumpuje zapojí hadicu do džberky. Dvaja z členov družstva pumpujú a dvaja zostreknú sklopné terče. Zostreknúť susedný sklopný terč je zakázané. Nástreková čiara od terčov alebo pohárov bude 5 m. Po ukončení spoločne odchádzajú na ďalšie stanovisko!
Stanovisko č. 6: Skladá sa: 4x hadica C 10 m, podložka 30 x 40 cm
Súťažiaci si po dobehnutí na stanovisku vyberie jednu roztiahnutú 10 m hadicu C, ktorá je preložená na polovicu a zmotá ju. Potom ju postaví na pripravenú podložku cca 30x40cm. Ak na podložke budú všetky 4 hadice vedľa seba úloha je splnená. Hadice nemôžu z podložky prečnievať! Spoločne odchádzajú na ďalšie stanovisko!
Stanovisko č. 7: Skladá sa: 4x lopta, 2x lavička (30 cm x 30 cm x 2 m), 2x kužeľ.
Súťažiaci si na stanovisku zoberie loptu, prejde po lávke. Za lávkou bude trať z dvoch kužeľov pomedzi ktoré treba loptu kotúľať. Prekoná druhú lávku a odloží loptu do pripravenej debny. Po lávke sa nesmie utekať a loptu treba držať oboma rukami pred sebou. Súťažiaci prekážky prekonávajú po jednom. Keď bude prvá lopta v debni, môže začať zdolávať prekážku druhý súťažiaci z družstva. Ak budú všetky 4 lopty v debne, úloha je splnená a družstvo pokračuje do cieľa (môžu aj jednotlivo). Čas sa zastaví po prebehnutí posledného člena družstva cieľom. Následne sa napíše výsledný čas aj so započítanými trestnými bodmi na výsledkovú tabuľu.



Každý vedúci družstva je zodpovedný za zdravotný stav a poslušnosť svojich zverencov. Súťažiaci súťažia na vlastné riziko. Štartovné je 10 € za každé súťažné družstvo. Minerálka, malé občerstvenie a sladkosť pre každého súťažiaceho je samozrejmosť.
Informácie o súťaži nájdete aj na FB DHZ Lužianky. Prihlásiť sa a bližšie informácie môžete získať na telefónnom čísle 0905 264 813, 0910 457 721 alebo maile klf172@gmail.com

Teší sa na Vás starosta obce Lužianky spolu s predsedom a výborom DHZ Lužianky. 
Všetci ste srdečne vítaní!

